বিপর্যস্ত পাহাড়, কী অবস্থা পর্যটকদের?

ওয়েব ডেস্ক: উত্তরবঙ্গে (North bengal) প্রবল বৃষ্টি। গোদের ওপর বিষফোড়া, ভুটান (Bhutan) পাহাড়ে প্রবল বৃষ্টির জেরে নীচের দিকে নেমে আসা জল । ভয়ঙ্কর রূপ ধারণ করেছে উত্তরের নদীগুলো । ভয়াবহ পরিস্থিতি তৈরি হয়েছে উত্তরবঙ্গের বিভিন্ন জায়গায়। টানা বৃষ্টিতে জায়গায় জায়গায় নেমেছে ভূমিধস। মৃত্যুমিছিল যেন ভয় ধরাচ্ছে। সর্বস্ব খুইয়ে ঘরছাড়া হয়েছেন বহু মানুষ। কিন্তু এখনই রেহাই নেই প্রকৃতির তাণ্ডব থেকে। আবহাওয়া দফতর জানাচ্ছে, উত্তরবঙ্গে বৃষ্টিপাত চলবে।

তবে, এখন কী পরিস্থিতি উত্তরবঙ্গের? পর্যটকদের কী অবস্থা? কোমন আছেন তারা? জানা গিয়েছে, ৭০ পর্যটক আটকে রয়েছেন তাবাকোশিতে। এছাড়াও ৪০ জন আটকে রয়েছেন গুরদুঙে। আর এই অঞ্চলের আশপাশে আটকে পড়েছেন ২০ জন। অন্যদিকে, ১৩০ জনের মতো আটকে রয়েছেন জোরেবাংলো-সুখিয়াপোখরি ব্লকে আর সবথেকে খারাপ অবস্থায় রয়েছে মিরিক। সেখানে আটকে রয়েছেন প্রায় ৩০০ জনের মতো। এছাড়া দার্জিলিং, ডুয়ার্স ও সিকিম মিলিয়ে অনেক পর্যটক আটকে রয়েছে বলে জানা গিয়েছে। তবে নির্দিষ্ট সংখ্যা প্রশাসনের তরফে জানানো হয়নি।

আরও পড়ুন: বিপর্যস্ত পাহাড়, নিখোঁজ যাদবপুর বিশ্ববিদ্যালয়ের পড়ুয়া

২৪ ঘণ্টা কেটে গিয়েছে। NDRF এবং স্থানীয় প্রশাসনের তথ্য অনুযায়ী, সবচেয়ে ক্ষতি হয়েছে দার্জিলিং এবং মিরিকের। কোথাও সেতু ভেঙে পড়েছে, কোথাও ধসে গিয়েছে রাস্তাঘাট, ঘরবাড়ি। কাঁধে কাঁধ মিলিয়ে কাজ করছে জাতীয় এবং রাজ্যের বিপর্যয় মোকাবিলা বাহিনী, সেনা ও পুলিশ। অন্যদিকে, পর্যটকদের ফিরিয়ে আনতে সরকারি তৎপরতা তুঙ্গে। যার ফলে NBSTC-এর ১০টি বাস ৫০০ জন যাত্রী নিয়ে ফিরছে। ইতিমধ্যেই বাস ছেড়ে দিয়েছে তেনজিং নোরগে বাস টার্মিনাস থেকে। ধসের জেরে বন্ধ হয়ে গিয়েছিল ঘুম জোরেবাংলো থেকে ঘুমের রাস্তা। তবে সেই রাস্তা এখন খুলে গিয়েছে। এমনকী, খুলে গিয়েছে NH55। যার ফলে অনেক পর্যটক নীচে নেমে আসতে পারছেন।