বিপর্যস্ত দার্জিলিং-সিকিম, কী বললেন রাহুল?

ওয়েব ডেস্ক: দুর্যোগের জেরে বিপর্যস্ত পাহাড়ের বড় অংশ। ধসে রাস্তাঘাট ক্ষতিগ্রস্ত। যার জেরে আটকে পড়েছেন বহু পর্যটক। কত জন পর্যটক উত্তরবঙ্গে আটকে পড়েছেন, সেই সংক্রান্ত তথ্য সরকারি ভাবে এখনও পাওয়া না গেলেও, সংখ্যাটা যে খুব কম নয়, তা মানছেন অনেকেই। তাঁদের আপাতত বিভিন্ন পকেট রুট দিয়ে সমতলে নিয়ে আসার চেষ্টা চালানো হচ্ছে। আজ উত্তরবঙ্গে যাচ্ছেন মুখ্যমন্ত্রী মমতা বন্দ্যোপাধ্যায়। খতিয়ে দেখবেন গোটা পরিস্থিতি। অন্যদিকে, এবার উত্তরবঙ্গের দুর্যোগ পরিস্থিতি নিয়ে সমাজমাধ্যমে লিখলেন লোকসভার বিরোধী দলনেতা রাহুল গান্ধী।

বৃষ্টি-ধস বিধ্বস্ত পশ্চিমবঙ্গ সিকিমের জন্য কেন্দ্রের কাছে আর্থিক সাহায্যের দাবি জানিয়েছেন রাহুল গান্ধী। পশ্চিমবঙ্গ ও সিকিমে একাধিক মানুষের মৃত্যুতে শোক প্রকাশ করেছেন লোকসভার বিরোধী দলনেতা।

আরও পড়ুন: তছনছ উত্তরবঙ্গ, এই মুহূর্তে কী অবস্থা? দেখুন

এক্স হ্যান্ডলে তিনি লিখেছেন, পশ্চিমবঙ্গ ও সিকিমের বিভিন্ন স্থানে ভারী বৃষ্টিপাত ও ভূমিধসের কারণে বেশ কয়েকজনের মৃত্যু এবং আরও অনেকের নিখোঁজের খবর অত্যন্ত দুঃখজনক। প্রশাসনের কাছে ত্রাণ ও উদ্ধার অভিযান চালানোর জন্য আবেদন করেছেন তিনি। পরিস্থিতির গুরুত্ব বিবেচনা করে অবিলম্বে ক্ষতিগ্রস্ত রাজ্যগুলিকে প্রয়োজনীয় সহায়তা প্রদানের জন্য কেন্দ্রীয় সরকারকে অনুরোধ করেছেন তিনি। অন্যদিকে, একই ভাবে কেন্দ্রের কাছে আর্থিক সাহায্যের অনুরোধ জানিয়েছেন কংগ্রেস সভাপতি মল্লিকার্জুন খাড়গে।

পাশাপাশি, এনডিআরএফ টিম এবং যথাযথ ত্রাণ সামগ্রী প্রদানের জন্যও আবেদন জানিয়েছেন রাজ্যসভার বিরোধী দলনেতা খাড়গে। পাশাপাশি কংগ্রেস নেতা-কর্মীদের দর্গতদের পাশে থাকার বার্তা দিয়েছেন মল্লিকার্জুন খাড়গে।